

Str. General Constantin Pantazi, nr. 7 A, municipiul Călăraşi, judeţul Călăraşi, Cod. 910164

Telefoane: 0242.331769 şi 0728.026708, Fax: 0242.313167, E-mail office@adrmuntenia.ro

***Şedinţă CpDR Sud Muntenia
6 octombrie 2016***

**INFORMARE PRIVIND ADERAREA**

**AGENȚIEI PENTRU DEZVOLTARE REGIONALĂ SUD MUNTENIA**

**LA CLUSTERUL INOVATIV SMART START ROMANIA**

Unul din instrumentele strategice utilizate din ce in ce mai des pentru creșterea competitivității economice este clusterul. Conceptul de cluster are o istorie îndelungată, în decursul căreia i s-au atribuit mai multe denumiri: „pol de competitivitate”, „aglomerare industrială”, „district industrial” etc.

Activitatea clusterelor este sprijinită din fonduri publice de către diferitele țări, iar în România sprijinul public este asigurat prin intermediul Programului Operațional Competitivitate 2014 – 2020, axa 1. *Cercetare, dezvoltare tehnologică și inovare în sprijinul competitivității economice și dezvoltării afacerilor, actiunea 1.1.1 – Mari infrastructuri de cercetare – dezvoltare, proiect de tipul „Clustere de inovare*”, pentru care se preconizează deschiderea unui noi apel de proiecte în luna octombrie 2016.

Pentru a fi eligibil, clusterul de inovare trebuie să fie constituit într-o entitate juridică unică (denumită organizația clusterului) definită astfel: „*asociație legal constituită care desfășoară activități economice nonprofit, îndeplineşte atribuțiile de management şi coordonare a activităților și a proiectelor întreprinse la nivelul clusterului, care promovează imaginea clusterului ca întreg și care sprijină întărirea cooperării dintre membrii acestuia și atragerea de noi membri*”.

Valoarea finanțării publice nerambursabile nu va depăși echivalentul în lei a 7.500.000 euro sau, în cazul în care care proiectul conține activități de inovare pentru cluster, echivalentul în lei a 5.000.000 euro.

Activitățile eligibile în cadrul viitorului proiect sunt următoarele:

1. **Investiții în facilități de cercetare-dezvoltare (CD) comune ale clusterului:**
* Achiziţionarea de teren;
* Construcţie/modernizare/extindere/consolidare/ modificare/schimbare destinație clădiri destinate unor institute/centre/laboratoare CD;
* Achiziţionarea de active fixe corporale pentru CD: clădiri şi/sau spaţii, instalații, utilaje, echipamente pentru cercetare-dezvoltare etc;
* Achiziționarea de active fixe necorporale pentru CD;
1. **Activități de exploatare a clusterului:**
* Animarea clusterului pentru a facilita colaborarea, schimbul de informații și furnizarea sau direcționarea serviciilor specializate și personalizate de sprijin pentru întreprinderi;
* Promovarea clusterului pentru a spori participarea unor noi întreprinderi sau organizații și pentru a beneficia de o mai mare vizibilitate;
* Gestionarea instalațiilor aparținând clusterului de inovare;
* Organizarea de programe de formare, seminarii și conferințe pentru a sprijini schimbul de cunoștințe și stabilirea de contacte, precum și cooperarea transnațională.

**Scopul viitorului cluster** este acela de a dezvolta interacţiuni diversificate, oportune și eficiente, în timp real între membrii clusterului, între aceştia şi organele publice, între aceştia şi mediul economic prin informare, consultare, furnizare de servicii de consultanţă, formare profesională şi dezvoltarea de noi abilităţi şi deprinderi pentru salariaţii acestora, inclusiv certificarea de competenţe profesionale, tehnice, tehnologice şi ştiinţifice, utilizarea, dezvoltarea şi gestionarea unor resurse partajate, inclusiv acreditări, atestări şi certificări ale sistemelor de management ale membrilor clusterului, constituirea şi participarea în parteneriate pentru cooperarea şi realizarea în comun de produse, servicii, proiecte de cooperare transnațională inovative, elaborate, implementate şi/sau transferate în principal prin efortul propriu de concepţie şi proiectare (cercetare-dezvoltare-implementare) complex pentru membrii clusterului şi mediul de afaceri.

**Obiectivele clusterului Smart Start Romania sunt:**

- Asigurarea unui cadru generos de dezvoltare de proiecte, produse şi servicii specifice domeniului conducerii inteligente a sistemelor, eficiență energetică, IT, formare profesionala, prin colaborare, cooperare, conlucrare, dezvoltarea de parteneriate şi oricare alte forme eficiente de sprijin reciproc, pentru o concepere inovativă, rapidă şi competitivă pentru o dezvoltare care să utilizeze tehnologii moderne;

- Asigurarea pregătirii şi formării profesionale a personalului membrilor Asociaţiei, pentru nevoile curente reale, de durată, periodice şi intâmplătoare, dar şi predictiv determinate, în vederea asigurării unui profesionalism competitiv, a atestării şi certificării deprinderilor şi abilităţilor personale şi a valorificării superioare, în interesul fiecărui membru, a părţii intangibile a culturii organizaţionale reciproce;

- Promovarea şi gestionarea clusterului, prin asigurarea unei platforme virtuale ca suport pentru dezvoltareainteracţiunilor diversificate, oportune și eficiente, în timp real între membrii clusterului, între aceştia şi organele publice, între aceştia şi mediul economic prin informare, consultare, furnizare de servicii de consultanţă, formare profesională şi dezvoltarea de noi abilităţi şi deprinderi pentru salariaţii acestora, inclusiv certificarea de competenţe profesionale, tehnice, tehnologice şi ştiinţifice, utilizarea, dezvoltarea şi gestionarea unor resurse partajate, inclusiv acreditări, atestări şi certificări ale sistemelor de management ale membrilor clusterului, constituirea şi participarea în parteneriate pentru cooperarea şi realizarea în comun de produse, servicii, proiecte de cooperare transnațională inovative, elaborate, implementate şi/sau transferate în principal prin efortul propriu de concepţie şi proiectare (cercetare-dezvoltare-implementare) complex pentru membrii clusterului şi mediul de afaceri;

- Efectuarea de studii, cercetări, propuneri de programe şi proiecte de dezvoltare a domeniului şi subdomeniilor specifice, în regie proprie sau în colaborare cu diverse instituţii de specialitate;

- Internaționalizarea afacerilor membrilor clusterului, prin conexarea acestuia la reţele europene în domeniu, precum EEN - Entreprise Europe Network sau EBN- Europe Business Network sau altele;

- Înființarea de website-uri, conturi de rețele de socializare, publicații sau alte mijloace de comunicare în masă care să contribuie la îndeplinirea scopului şi obiectivelor asociației;

- Asociaţia poate presta orice activitate permisă de lege din care se pot obţine beneficii în vederea asigurării autofinanţării, precum şi atragerea altor surse de finanţare pentru realizarea obiectivelor.

În acest sens, având in vedere importanța acestui demers pentru viitoarea dezvoltare economică a regiunii și luând in considerare faptul că in regiunea Sud Muntenia nu mai există alt cluster în afara Polului de Competitivitate Pol Auto Muntenia, Agenția pentru Dezvoltare Regională poartă discuții cu inițiatorul proiectului de constituire a clusterului inovativ Smart Start Romania în scopul aderării la această structură asociativă și de a depune un proiect în cadrul viitorului apel de proiecte mai sus menționat.

**Întocmit,**

**Director Adjunct Dezvoltare și Comunicare**

**Daniela Camelia TRAIAN**